"IL-KUNSILL: IFAKKAR fil-konklużjonijiet tiegħu tal-10 ta' Novembru 2015 dwar il-Pjan ta' Azzjoni tal-Kummissjoni għall-bini ta' Unjoni tas-Swieq Kapitali li tilqa' l-adozzjoni mill-Kummissjoni tal-Pjan ta' Azzjoni dwar il-Bini ta' Unjoni tas-Swieq Kapitali JILQA' l-Komunikazzjoni tal-Kummissjoni dwar ir-Reviżjoni ta' Nofs it-Terminu tal-Pjan ta' Azzjoni tal-Unjoni tas-Swieq Kapitali , li tibni fuq il-progress tajjeb li diġà sar s'issa fil-kisba tal-miżuri mħabbra fil-Pjan ta' Azzjoni tal-Unjoni tas-Swieq Kapitali u JIKKONSTATA li hemm ħtieġa li jkomplu jiġu intensifikati l-isforzi politiċi fil-bini tal-Unjoni tas-Swieq Kapitali (CMU); JISSOTTOLINJA r-rilevanza kontinwa tas-CMU bħala proġett ta' importanza kondiviża għall-Istati Membri kollha, sabiex jitrawwem it-tkabbir, jinħolqu l-impjiegi u jiġu promossi l-investimenti u l-innovazzjoni, f'konformità mal-prinċipji tas-sussidjarjetà, tal-proporzjonalità u ta' regolamentazzjoni aħjar kif ukoll il-preservazzjoni tal-istabbiltà finanzjarja u l-protezzjoni tal-investitur li għandhom jiġu rispettati fl-inizjattivi relatati kollha b'mod konsistenti; JIKKONSTATA s-suċċess tas-swieq kapitali eżistenti fl-Ewropa u jappoġġa l-objettiv tal-bini tas-CMU fuq l-iżviluppi pożittivi preċedenti f'dawn is-swieq eżistenti madwar l-Istati Membri, u JISTENNA BIL-ĦERQA strateġija komprensiva tal-UE li għandha titħejja mill-Kummissjoni dwar passi li jistgħu jittieħdu fil-livell tal-UE biex jingħata appoġġ għall-iżvilupp tas-suq lokali u reġjonali madwar l-UE; JISSOTTOLINJA l-impenn qawwi kontinwu tiegħu għall-Unjoni tas-Swieq Kapitali kif rifless pereżempju mill-ftehimiet politiċi reċenti li ntlaħqu mal-Parlament Ewropew dwar ir-Regolamenti dwar titolizzazzjoni sempliċi, trasparenti u standardizzata u dwar il-Fondi Ewropej ta' Kapital ta' Riskju u l-Fondi ta' Intraprenditorija Soċjali Ewropej kif ukoll permezz tal-adozzjoni tar-Regolament dwar il-Prospett; IFAKKAR fl-appoġġ tiegħu għat-titjib tal-varjetà ta' sorsi ta' finanzjament disponibbli għall-infrastruttura u n-negozji, b'mod partikolari għall-SMEs u kumpaniji żgħar b'kapitalizzazzjoni medja, minn swieq finanzjarji iżgħar jew akbar tal-Istati Membri kollha, u biex jiżdiedu l-opportunitajiet ta' investiment disponibbli għall-investituri privati u istituzzjonali; JISTENNA BIL-ĦERQA li jeżamina l-proposti leġislattivi tal-Kummissjoni u l-atti delegati mħabbra fil-Komunikazzjoni tal-Kummissjoni; JAPPOĠĠA l-inklużjoni ta' inizjattivi ġodda ta' prijorità proposti mill-Kummissjoni, li għandhom l-għan li jsaħħu aktar l-Unjoni tas-Swieq Kapitali, issa li qed tiffaċċa sfidi ġodda; JISTENNA BIL-ĦERQA li jiddiskuti l-proposti tal-Kummissjoni għal emendi fil-qafas tal-Awtoritajiet Superviżorji Ewropej; JIKKONSTATA li l-konverġenza superviżorja u r-rwol li taqdi l-ESAs f'dan ir-rigward huma rilevanti fil-kuntest tat-twaqqif ta' Unjoni tas-Swieq Kapitali effettiva u suq finanzjarju tal-UE sod u effiċjenti inġenerali; JISTENNA BIL-ĦERQA l-proposta leġislattiva li ġejja dwar it-trattament prudenzjali ta' kumpanniji tal-investiment, li għandhom jipprovdu qafas adegwat biex jindirizzaw ir-riskji li l-attivitajiet tagħhom jinvolvu meta dawn l-attivitajiet ma jkunux indirizzati b'mod adegwat mir-rekwiżiti eżistenti, filwaqt li jiġi osservat il-prinċipju tal-proporzjonalità; JISTENNA BIL-ĦERQA li jeżamina l-proposta leġislattiva li ġejja dwar qafas Ewropew għal bonds koperti, li għandha tibni fuq is-sistemi nazzjonali li jaħdmu tajjeb u ssib bilanċ tajjeb bejn l-armonizzazzjoni u l-ispeċifiċitajiet nazzjonali; JILQA' l-impenn tal-Kummissjoni li toħloq ambjent regolatorju aktar proporzjonat bħala appoġġ għall-elenkar ta' SMEs fis-swieq pubbliċi, li - flimkien ma' azzjonijiet mhux leġislattivi relatati - jippromwovi aktar l-iżvilupp ta' swieq tal-kapital ta' ekwità fost l-Istati Membri kollha; JENFASIZZA bħala prijorità ta' politika ġenerali l-importanza tat-tisħiħ tad-disponibbiltà kosteffettiva ta' informazzjoni ekonomika, kummerċjali u finanzjarja relatata ma' SMEs sabiex twettaq analiżi sinifikanti tal-kreditu, li tkun strumentali għat-twessigħ tas-sorsi ta' finanzjament għall-SMEs kollha fi swieq pubbliċi u privati; JAQBEL li t-tisħiħ tad-disponibbiltà kosteffettiva ta' informazzjoni ta' SMEs għandu inizjalment isir billi wieħed jibni fuq inizjattivi volontarji mis-settur privat u, jekk dan l-approċċ jonqos milli jagħti l-benefiċċji mistennija tiegħu, permezz ta' mezzi oħra li jkollhom il-potenzjal li jkunu aktar effettivi; JILQA' l-valutazzjoni li jmiss tal-Kummissjoni ta' qafas potenzjali tal-UE fil-qasam ta' FinTech, ibbażata fuq l-attivitajiet tagħhom aktar milli t-teknoloġiji, biex jiġi sfruttat il-potenzjal ta' FinTech biex tkabbar l-għażla, il-kompetizzjoni u l-aċċess għall-finanzjament ibbażat fuq is-suq kapitali, filwaqt li jiġi indirizzat b'mod effettiv kwalunkwe riskju emerġenti possibbli assoċjat mal-FinTech; JISTENNA BIL-ĦERQA li jeżamina inizjattivi possibbli tal-Kummissjoni li joħorġu mir-rakkomandazzjonijiet tal-Grupp ta' Esperti ta' Livell Għoli dwar Finanzjament Sostenibbli u l-passi mħabbra fir-Reviżjoni ta' Nofs it-Terminu tas-CMU bħala l-bażi għat-trawwim ta' tmexxija globali min-naħa tal-UE fuq l-investiment sostenibbli; JIEĦU NOTA tal-inizjattivi tal-Kummissjoni mmirati lejn il-promozzjoni ta' investiment fit-tul inkluż Prodott tal-Pensjoni Personali Pan-Ewropew imfassal tajjeb u emenda għall-Att Delegat Solvibbiltà II, b'rispett sħiħ tal-kompetenzi fiskali tal-Istati Membri; JISTENNA BIL-ĦERQA l-ħidma fuq it-tneħħija ta' ostakli nazzjonali mhux ġustifikati għall-moviment transkonfinali tal-kapital; JIEĦU NOTA tal-proposta tal-Kummissjoni għall-abbozz ta' komunikazzjoni interpretattiva dwar ir-regoli eżistenti tal-UE għat-trattament ta' investimenti transkonfinali tal-UE; IĦEĠĠEĠ lill-Kummissjoni tivvaluta l-għażliet għal qafas modern Ewropew għar-riżoluzzjoni effettiva u vinkolanti ta' tilwim dwar l-investiment; JILQA' l-inizjattivi biex isaħħu l-kapaċità ta' self tal-banek lill-ekonomija, inkluż miżuri biex jappoġġaw swieq sekondarji għal self mhux produttiv; JENFASIZZA l-importanza tat-titjib tal-effiċjenza tas-swieq finanzjarji Ewropej inġenerali, li jimplika li jinstab bilanċ tajjeb bejn regoli armonizzati u l-ħtieġa li jkun hemm provvediment għall-karatteristiċi tas-suq lokali u reġjonali u għall-preservazzjoni ta' swieq li jiffunzjonaw tajjeb; JISTIEDEN lill-Kummissjoni tmexxi 'l quddiem il-Pjan ta' Azzjoni għall-Unjoni tas-Swieq Kapitali, kif aġġustat wara din ir-Reviżjoni ta' Nofs it-Terminu sabiex l-elementi kostitwenti tal-Unjoni tas-Swieq Kapitali jkunu f'posthom sal-2019, b'mod partikolari billi jitwettqu l-miżuri elenkati fl-Anness tar-Reviżjoni ta' Nofs it-Terminu b'rispett sħiħ tal-prinċipji ta' regolamentazzjoni aħjar; JISTIEDEN lill-Kummissjoni tkompli tirrapporta dwar il-progress li jkun sar, mill-inqas kull sitt xhur, lill-Kunsill permezz tal-Kumitat tas-Servizzi Finanzjarji u l-Kumitat Ekonomiku u Finanzjarju, billi tipprovdi valutazzjoni bbażata fuq l-evidenza tal-progress li jkun sar fil-ħolqien tal-Unjoni tas-Swieq Kapitali, inkluż abbażi ta' indikaturi u evidenza ewlenin." Ara l-paġna tal-laqgħa